Ғүмеренең аҙағында Дюрер  майлы буяуҙар менән картиналар яҙа , уның ижадында  Нидерланд  сәнғәтенең йоғонтоһо  һиҙелә.  Был йылдарҙа  яҙылған «Дүрт апостол»  диптихын  рәссам 1526 йылда Ҡала советына  бүләк итә. Дюрер ижадын өйрәнеүселәр был диптихтың мәғәнәһен төрлөсә аңлата. Кемдер каллиграф Иоганн Нейдёрфер (Johann Neudörffer der Ältere) кеүек  ( Дюрер  ҡушыуы буйынса картинала Библиянан Лютер тәржемәһендә немецса  өҙөктәр яҙа)  «Дүрт апостол»да  дүрт  темперамент,  ә кемдер—  Германияны дер һелкеткән  Реформация менән бәйле  дини  айырмалыҡ,  крәҫтиәндәр һуғышын,  «гуманистик  утопия менән  ысынбарлыҡ»  араһындағы  айырманы күрә.